## El Consell aprova ajudes per valor de més de 4,6 milions per a famílies afectades per la dana

*** Les subvencions, de concessió directa, estan dirigides a les 328 famílies acollidores i a les 3.208 famílies nombroses, monoparentals i vulnerables amb menors a càrrec seu, residents en els municipis danyats pel temporal
* L’objectiu és compensar l’esforç extraordinari de les cases que van patir pèrdues materials i personals i garantir la recuperació social després de l’emergència**

El Ple del Consell ha aprovat dos decrets destinats a donar suport a les cases afectades per la dana amb una inversió conjunta de 4.636.000 euros, a fi de reconéixer l’esforç extraordinari de les famílies que han suportat amb més intensitat les conseqüències de la catàstrofe.

El primer dels decrets regula les ajudes dirigides a les 328 famílies acollidores, tant en la modalitat extensa com educadora, que van mantindre la seua funció de suport al sistema de protecció de la infància, a pesar de les dificultats derivades del temporal.

Estes subvencions, de concessió directa i tramitació d’ofici, arriben a un import global d’1.052.000 euros, finançats amb fons propis de la Generalitat per a l’exercici 2025. Les famílies podran rebre entre 3.000 i 6.000 euros, en funció del nombre de menors acollits en la data de la dana. S’han previst quatre trams: 3.000 euros per a un menor acollit, 4.000 per a dos, 5.000 per a tres i 6.000 euros per a quatre menors acollits o més.

El segon decret preveu una altra línia d’ajudes amb un pressupost inicial de 3.584.000 euros, destinada a 3.208 famílies, de les quals 2.832 són famílies nombroses o monoparentals i 376 famílies vulnerables, amb fills o filles menors a càrrec seu. Les quanties ascendixen a 1.000 euros per família nombrosa o monoparental i 2.000 euros per família vulnerable amb menors amb discapacitat igual o superior al 33 %.

Estes ajudes complementen les ja concedides per a pal·liar la pèrdua de béns de primera necessitat o de vehicles durant la dana.

Els dos decrets es fonamenten en la Llei general de subvencions i en la Llei d’hisenda pública, del sector públic instrumental i de subvencions de la Generalitat, que permeten la concessió directa quan concorren raons d’interés públic, social i humanitari. Les ajudes es gestionaran íntegrament d’ofici, sense necessitat de sol·licitud individual, mitjançant l’encreuament de dades entre els registres de títols de família nombrosa o monoparental, discapacitat i els expedients d’ajudes dana.

Es tracta de subvencions compatibles amb altres ajudes i estan subjectes a control financer i verificació posterior per a garantir la seua aplicació correcta.

Fecha: 14/10/2025